
Til Kirsty, mamma og tante Chris

Takk til:

Jeg vil benytte anledningen til å takke Helen Roberts. Uten hennes hjelp, støtte og omtanke hadde jeg aldri funnet styrken til å fortelle livshistorien min til dere. Jeg er evig takknemlig for at Helen hadde troen på meg - i likhet med familien min, som er de jeg lever og ånder for. De gjør livet verdt å leve, og fortiden blekner lett når man har en lys fremtid. Med mannen min Kelly ved min side, og mine barn og barnebarn rundt meg, så kan jeg få til alt. Jeg vil også gjerne understreke hvor spesiell faren min var. Han vil alltid være med meg i både sinn og sjel.

Takk til alle hos Hodder som bidro til at denne boken ble til. Jeg håper at historien min kan hjelpe andre til å finne styrken til å håndtere problemene i deres egne liv.

Prolog

Noen ganger føltes det som om jeg hadde forsvunnet bak stillheten. Min mørke, skamfulle hemmelighet hadde stjålet alt fra meg. Andre ganger føltes det som om livet var så tungt at jeg kom til å knekke sammen under presset og at all giften ville strømme ut. Det jeg imidlertid visste var at tiden var i ferd med å renne ut. Han ble farligere og farligere - og mer og mer skamløs i voldshandlingene sine - og det jeg visste kunne få ham fengslet for alltid.

Dagen før rettssaken var en av de vanskeligste dagene i livet mitt. Når jeg ser tilbake, så tenker jeg på hvor annerledes alt kunne ha vært hvis jeg hadde sagt ifra. Men et blikk på mammas ansikt fortalte meg at det var umulig. Det er noen ting som må forbli usagt, og det er noen ting en mor aldri bør høre.

«For Guds skyld, Vicky, han er familie. Dere har kanskje aldri vært nære hverandre, men han er ditt kjøtt og blod, og vi er alt han har.» Hun sto ved kjøkkenvinduet og stirret ut over eiendommen. «Det ville betydd så mye for ham å treffe deg der.»

«Mamma, jeg skulle gjerne det, det vet du …» Hjertet hamret og svettedråpene rant i pannen mens jeg prøvde å finne på en unnskyldning, men mamma var for opprørt til å legge merke til det.

«Jeg har aldri forstått hvorfor dere to aldri har kommet overens. Han må være så redd.»

«Jeg er bare så opptatt med Kirsty nå …» svarte jeg svakt. Hun begynte å gråte.

«Hvorfor skjønner de ikke at det var en ulykke? Bare en dum, jævla ulykke?»

Jeg visste hvor høyt mamma elsket David, men denne rettssaken måtte vel få henne til å innse hvilket monster sønnen hennes var? Hvordan kunne hun fortsatt elske og stole på ham når hele verden visste at han hadde blod på hendene?

Jeg hadde lyst til å riste henne, klemme henne og overtale henne til å slutte å elske ham, men det eneste argumentet jeg hadde var den ene tingen jeg hadde sverget å aldri fortelle henne.

Det var mange år siden jeg hadde inngått den pakten med meg selv. Da barndommen min ble revet vekk fra meg, hadde jeg lovet meg selv at ingen andre skulle lide på grunn av det David hadde gjort. Uansett hva som skjedde, så skulle jeg aldri la ham splitte familien vår.

Men, mens familien min levde i løgn, så ble noen såret - alvorlig såret. David hadde brakt Helen til taushet for alltid. Ville jeg virkelig la ham gjøre det samme med meg?

Jeg trakk pusten dypt. For tusende gang forsøkte jeg å finne ordene og bryte tausheten. Men et blikk på mamma var nok til å stjele ordene fra strupen min. Hun virket så skjør, som om det svakeste vindkastet ville velte henne over ende. Jeg kunne ikke utsette henne og min elskede far for noe mer. De hadde vært gjennom så mye, og jeg visste at hemmeligheten min ville ha knust dem. Jeg ville sluppet løs en storm av vold som ville ødelegge alt det fine i livene våre og knuse det til støv.

Så nok en gang låste jeg døren hvor sannheten lå skjult og lette etter en unnskyldning.

«Det viktigste for ham er å treffe deg og pappa, ikke meg og Kirsty … Han er en stor gutt, tross alt.»

Mamma stirret meg inn i øynene. Hadde hun sett igjennom meg? Hadde hun en mistanke om det? En del av meg ønsket at hun skulle gjette seg til det for å lette den tunge byrden fra skuldrene mine. I et lite øyeblikk virket det som hun faktisk kom til å stille spørsmål til meg; som om hun hadde sett sannhetens mørke sky i øynene mine og ville finne ut hva som var galt. Men slik gikk det ikke. Med et sukk snudde hun seg bort og etterlot meg igjen med min livsfarlige hemmelighet. Samtalen vår var over, og jeg hadde sviktet oss alle igjen.

Rettssaken varte i fire marerittaktige dager. Mamma var ved Davids side hele tiden, og stilte som vitne til hans forsvar. Det ødela meg på innsiden å se henne forsvare ham. Jeg håpet inderlig at dommeren og juryen kom til å gjennomskue alle løgnene og innse hvor farlig han var.

På den fjerde dagen klarte jeg ikke å konsentrere meg om noe som helst. Jeg plukket opp Kirstys leker og flyttet dem fra rom til rom mens jeg ventet på at mamma skulle komme tilbake og fortelle meg dommen. Likevel skvatt jeg til da jeg hørte lyden av nøklene i låsen. Da de kom hjem, gikk pappa rett opp trappen uten et blikk eller ord i min retning. Jeg skjenket en kopp te til mamma og ventet med hjertet i halsen.

Det var som om hun hadde mistet taleevnen. Jeg så tårene trille nedover ansiktet hennes, men jeg følte ingenting. Alt jeg ville var at hun skulle få ut ordene og fortelle meg hva dommen ble. Det føltes som om hele fremtiden min sto og falt på ordene hun holdt inne. Både sinne og frustrasjon brant inne i magen min. Det grå, stakkarslige spøkelset foran meg var som en fremmed. Det virket fjernt og umulig at hun var den samme livlige kvinnen som hadde vært festens midtpunkt, mor til oss alle og Davids mest trofaste støttespiller. De siste månedene hadde tatt knekken på henne, og hun hadde fått mørke ringer under øynene. Det var hans skyld. Men det var ingenting i forhold til den skaden jeg kunne gjøre hvis jeg fortalte henne sannheten.

Mamma gned seg intenst over knokene på sin venstre hånd. Jeg hadde lyst til å legge hånden min over hennes for å roe henne ned, som om hun var datteren og jeg var moren som kunne beskytte henne og trylle bort smerten hennes, men etter alle disse årene med bitterhet og hemmeligheter klarte jeg ikke å røre henne. Hun var grunnen til at David fortsatt var i livet mitt. Hun var grunnen til at jeg aldri ville bli fri, uansett utfall av dagens dom.

Mammas øyne var blodskutte, og hun skalv, mens ordene ramlet ut.

«Han fikk åtte år. Åtte år.»

Jeg så at tårene begynte å strømme nedover ansiktet hennes.

Jeg nikket, og lot øynene mine flakke rundt på den koselige stueinnredningen for å unngå blikkontakt. Jeg orket ikke å tyde sinnet og forvirringen som vokste frem i ansiktet hennes. Innvendig følte jeg meg bare tom. Jeg hadde lenge fantasert om akkurat dette øyeblikket - da jeg endelig slapp fri fra broren min og skyldfølelsen som hadde ødelagt livet mitt - i årevis. Hva skulle jeg gjøre? Hva skulle jeg si nå som verden visste hvor ond han egentlig var?

Han hadde drept noe inne i meg, og nå var det tomt - ingen medlidenhet, ingen varme, ikke engang hevnlyst. Mamma gynget gråtkvalt frem og tilbake, men jeg gikk ikke bort til henne. Jeg orket ikke å trøste henne. Etter å ha holdt på denne forferdelige hemmeligheten i flere år, hadde jeg nesten glemt hvordan man skulle være en ordentlig datter. Selv bak fengselsmurene klarte David å komme mellom mamma og meg. Han ødela forholdet vårt, og det kunne jeg aldri tilgi ham for.

«Ikke gråt, mamma», sa jeg klossete.

«Unnskyld, jenta mi.» Hun tørket tårene. «Du har rett. Vi må være sterke for Davids skyld. Vi anker dommen, og snart kan vi være en ordentlig familie igjen.»

Det var da det gikk opp for meg. Min avskyelige bror ble kanskje dømt til åtte år i fengsel, men min dom kom til å vare mye lenger. Jeg kom aldri til å få en tidlig løslatelse, ingen frihet å se frem til og - verst av alt - så ble jeg nødt til å lide i stillhet eller risikere den mentale velværen og lykken til alle jeg elsket.

1
Begynnelsen

Jeg strakk armene i været og gned meg i øynene, før jeg brått slang den blomsterrosa dynen til siden og hoppet ut av sengen. «Pappa!» ropte jeg. «Hvor er du?» Jeg hørte humringen hans og fant ham stående på kjøkkenet med armene strukket ut mot meg. «Der er du jo», sa jeg og løp rett inn i dem for en klem.

«Hva har du lyst til å gjøre i dag, da?» spurte han. Jeg så på ham med spente øyne; jeg visste nemlig at han hadde noe i tankene. Pappaen min, Len, prioriterte meg alltid. Jeg var prinsessen hans, og hver dag med ham var et eventyr.

Lørdag morgen i leiligheten vår i Tilbury startet som oftest med at jeg desperat lette etter pappa og prøvde å finne ut hva han hadde planlagt for dagen. Jeg pleide å hoppe av forventning mens pappa leste avisen i ro og mak og lo av min barnslige utålmodighet.

«Gå og gjør deg klar, du, så skal jeg finne på noe», sa han. Jeg løp i full fart mot badet. Hadde det ikke vært for pappa, så hadde barndommen min vært veldig kjedelig.

Så lenge jeg kan huske har jeg og pappa alltid vært veldig nære hverandre. Han var så kjærlig av natur, og klemmene hans var så varme og sterke, som om man ble omfavnet av en stor, kosete bjørn. Han var allikevel en slank og hengslete mann, og han var mye yngre til sinns enn de fleste andre voksne. Han var fortsatt ung da jeg og søsknene mine kom til verden, men ifølge familielegenden gled han rett inn farsrollen. Han så kanskje ikke ut som en bjørn, men bamseklemmene hans var varme og trygge. Jeg har flere ganger blitt fortalt av familiemedlemmer at pappa ble helt betatt av meg fra dagen jeg ble født, og at han badet og skiftet bleie på meg med en gang vi kom hjem fra sykehuset. Faktisk tok han mye mer vare på meg enn mamma noen gang gjorde. Hun var utslitt etter fødselen og hadde også de andre barna å ta seg av.

Moren min, Avril, var en sprudlende blondine som elsket å ha det gøy. Hun var liten og slank, akkurat som pappa, og veldig pen. Jeg syntes hun var utrolig vakker og så opp til henne. Selv om jeg visste at hun elsket meg, så var ikke mamma alltid så flink til å uttrykke det. Noen ganger gikk hun bare midt i en av mine lange, barnslige historier, distrahert av et blad på kjøkkenbordet eller støy fra gaten. Mamma tok seg alltid tid til storebroren min, David, men hun var bare ikke ei jentejente. Av og til advarte pappa henne om at hun forskjellsbehandlet barna sine, og da la hun inn en ordentlig innsats i å vise mer interessere for meg også.

Mamma var noen år eldre enn pappa og hadde ikke så mye tid til å tulle rundt med meg. Hun var en yrkesaktiv mor som jobbet mye, og hun var ofte utslitt, men hun passet på å nyte livet og hadde alltid en livlig vennekrets. Da jeg var rundt fem år gammel flyttet vi til et hus på Bata Avenue, i nærheten av Bata skofabrikk i East Tilbury, Essex. Pappa jobbet som sveiser der, og etter hvert fikk mamma en deltidsjobb som assistent på selve fabrikken. Jeg husker at mamma og pappa ble skikkelig opprømte av at begge fikk jobb der, for det betydde at vi kunne flytte inn i et familiehus på fabrikkområdet og ut av den lille kommunale treromsleiligheten som knapt hadde plass til oss alle.

Vi var en ganske stor og relativt unormal familie, men de fleste familier har vel sine særegenheter. Jeg var babyen i huset - den yngste av fire barn. Jeg hadde aldri et spesielt nært forhold til min eldste bror, John Paul, som var nesten ti år eldre enn meg. Han likte bedre å være sammen med vennene sine og var mer opptatt av walkie-talkien sin enn å være sammen med meg.

Jeg hadde også en storesøster, Tina, men hun bodde ikke sammen med oss. Hun var åtte år eldre enn meg, og hadde blitt utsatt for en ulykke før jeg ble født. Hun hadde falt ned fra en barnestol og fikk atferdsproblemer i etterkant. Etter hvert ble hun for vanskelig å håndtere for mamma og pappa. Hun var veldig voldelig, spesielt mot mamma, som noen ganger fikk kutt og blåmerker i ansiktet etter Tinas utbrudd.

En gang da jeg var liten, hadde Tina blitt så rasende at hun hadde tatt kvelertak på John Paul til han besvimte. Mamma måtte låse Tina inne på soverommet mens hun forsøkte å gjenopplive John Paul. Etter den hendelsen ble foreldrene mine nødt til å ta den veldig vanskelige avgjørelsen om Tinas fremtid i familien, og de innså til slutt at Tinas temperament var en fare for alle - inkludert henne selv - og sendte henne av gårde til en spesialskole.

Mens jeg vokste opp var Tina mye borte, enten på internatskoler for spesialelever eller på pleiehjem. De gangene hun var hjemme, i helger og ferier, så var jeg alltid litt redd for henne. I barndommen husker jeg at jeg følte meg ukomfortabel rundt Tina fordi hun var så annerledes enn resten av søsknene. Nå som jeg er eldre får jeg vondt av hvor ensom hun må ha følt seg, men på den tiden var jeg for ung til å forstå det. Hun var veldig opprørsk, og jeg syntes det var vanskelig å forholde meg til henne som en del av familien. I ettertid skjønner jeg at mamma virkelig savnet Tina. Kanskje var det derfor hun fokuserte så mye på David? Det var som om hun trodde at hvis hun ga David all sin oppmerksomhet og kjærlighet, så ville det dekke savnet etter den triste og vanskelige storesøsteren.

Jeg var nærmest David, som var fem år eldre enn meg og en typisk «storebror». Da jeg ble født var han tydeligvis helt besatt av meg, og han kysset og strøk meg over hodet hele tiden. Han var veldig beskyttende for meg i oppveksten, tidvis ekstremt overbeskyttende. Han var en smart, liten gutt, og moren min forgudet ham. Hun kunne være svært distansert mot meg, men hun var alltid fascinert av David og spurte ham alltid hva han drev med og hvem han var sammen med. Han hadde allerede da en forbløffende evne til å sjarmere folk, og han kunne stadig vekk fortelle mamma om nye venner han hadde fått.

Da jeg ble eldre fikk jeg et enda tettere forhold til pappa, og jeg fulgte etter ham overalt. Noen ganger ble jeg med ham på jobb, mens andre ganger dro vi for å fiske eller studere insekter på åkrene i nærheten. Jeg var den lille prinsessa hans, og jeg lignet også på ham, med store øyne og et bredt, smittende smil. Alle sa at brødrene mine lignet på mamma, med blondt hår og lyse øyne.

Jeg var ei typisk guttejente - de fleste sa at jeg burde vært født som gutt - og jeg elsket å være med på alt pappa gjorde. «Går det bra, kompis?» ropte folk etter pappa når vi gikk nedover gaten. Jeg husker jeg alltid var så stolt av ham fordi han var så populær. Jeg hadde lyst til å rope fra hustaket: «Dette er min pappa, og bare min!»

Pappa var en ærlig og hardtarbeidende person som prøvde å forsørge oss og sikre oss et godt liv. Han prøvde seg på mange forskjellige jobber gjennom årene, men det var hovedsakelig sveiser han jobbet som. Siden han kom fra Essex var det et typisk mannsyrke, men med tanke på at han var en spinkel mann, var det overraskende at han jobbet med noe så fysisk. Han var alltid pent kledd, og det tykke brune håret var alltid klippet slik at det fremhevet det sterke, slanke ansiktet hans. Pappa var en kjekk mann, men han kunne ikke tro hvor heldig han var som hadde fått en så vakker kvinne som mamma. Hver gang noen av nabokvinnene flørtet med ham, så bare lo han og trodde de tøyset. Siden mamma var så opptatt med David, hadde jeg all tid i verden til å være hans største fan.

Selv om pappa jobbet mye, hadde han alltid god tid til meg. Han gikk vanligvis kledd i arbeidstøy, og hver gang jeg var i nærheten trakk jeg inn dype åndedrag av eimen hans. Han hadde en typisk arbeiderlukt som nok mange hadde mislikt, men jeg elsket den fordi det luktet pappa.

Området rundt Bata skofabrikk, hvor vi bodde på den tiden, var som en slags liten landsby for fabrikkarbeiderne. De hadde skapt et lite samfunn med skole, butikker, kino, hotell og svømmebasseng - det var fantastisk, og helt annerledes enn de røffe boligområdene foreldrene mine alltid prøvde å få oss vekk fra.

Mamma jobbet vanligvis fra 9.00 til 15.00, mandag til fredag, og hun sto alltid ved skoleporten når vi var ferdige for dagen og ventet for å følge oss hjem og lage middag. Huset vårt var alltid fylt av deilige lukter fra matlaging, og mamma elsket å eksperimentere med ulike retter - selv om favorittretten hennes, som også var min favoritt, var god, gammeldags lapskaus med melboller. Helt nydelig.

Det var viktig for foreldrene mine at vi spiste middag sammen som en familie hver kveld. Vi måtte være rene og sitte klare ved bordet innen klokken 18. Mamma laget alltid for mye mat, i tilfelle noen kom på besøk eller hvis vennene til broren min var i nærheten og var sultne. Jeg var ikke like sosial som søsknene mine og hadde derfor sjeldent middagsgjester, men brødrene mine hadde store vennegjenger som alltid var på besøk, og både mamma og pappa elsket å ønske dem velkommen til bords. «Er dere sultne, gutter?» spurte mamma mens hun serverte maten. «Er det greit, fru J?» spurte guttene, før de kom løpende bort og fråtset som glupske villdyr.

Jeg husker en gang da jeg var rundt seks år, David var elleve, John Paul var seksten og, for en gangs skyld, var det kun oss i familien til bords. Mamma hadde laget en enorm Shepherd´s pai, og John Paul kastet seg over den så snart hun satte den ned på bordet.

«Vekk med deg!» sa hun og slo John Paul med gryteklutene. «La det være litt igjen til oss andre. David har ikke spist ennå, og han er en gutt i vekst.»

Pappa og jeg kikket på hverandre over bordet og lo. Mamma var så forutsigbar.

«Greit, kom igjen, da!» mumlet John Paul surmulende.

David smilte. «Det er ingen grunn til å oppføre seg som et dyr bare fordi du er en idiot.» John Paul så ut som om han hadde lyst til å gi lillebroren en på trynet.

«Hold munn, David, og send den hit. Mmmm, det ser deilig ut», sa pappa for å unngå krangel.

Jeg hadde lyst til å spørre hva en idiot var, men John Paul var irritert nok fra før. David så ikke ut til å legge merke til den dårlige stemningen. Han var merkelig på den måten. Han kunne provosere noen og deretter bli ekstremt overrasket hvis de ble irriterte på han. Det var selvfølgelig helt annerledes når situasjonen var snudd. Allerede som liten kunne David gå amok på et øyeblikk og hamre løs på andre helt til han hadde såret eller ydmyket dem. Allerede da var jeg påpasselig med å holde meg på godsiden hans.

Jeg hatet at familien min kranglet, så jeg begynte å fortelle en lang, usammenhengende vits jeg hadde hørt fra en av pappas venner. Jeg var selvsagt for ung til å huske vitsen ordentlig, så jeg klønet det til. Det var så dumt at alle begynte å le, til og med John Paul. Mamma ga meg til og med en ekstra is etter middagen og det føltes som vi var en lykkelig, sammensveiset familie igjen.

David og jeg gikk på skolen sammen i omtrent ett år før han begynte på mellomtrinnet. Det var på denne tiden, da jeg var rundt fem-seks år gammel, at jeg virkelig begynte å slite på skolen. Mamma tok meg til slutt med til en spesialist, og etter noen tester fikk jeg beskjed om at jeg hadde dysleksi. Da de andre barna på skolen fikk vite det, ble jeg kalt «dummen» og jaget rundt på lekeplassen. Skolen ble et mareritt for meg.

En gang ble jeg trengt opp i et hjørne i skolegården av en gruppe eldre barn. Lunsjpausen hadde akkurat startet, og alle lærerne var fortsatt i spisesalen. Jeg så meg rundt, men det var ingen som kunne hjelpe meg.

«Jeg vet hvem du er», sa en stor gutt med rødt hår før han gikk bort og stakk en finger i brystet på meg. «Du er den tilbakestående.»

Vennene hans fniste bak ham. Da jeg ikke svarte, tok han ryggsekken min fra meg.

«Du kan få den tilbake hvis du klarer å stave det for meg.»

«Gi meg den!» ropte jeg og grep etter sekken. Gutten kastet den til vennene sine og dyttet meg slik at jeg mistet balansen. Vi hadde kjøpt sekken på byen lørdagen før, og foreldrene mine kom til å drepe meg hvis noe skjedde med den.

«Kom igjen, dumma, jeg skal hjelpe deg», ertet han. Nå hadde det samlet seg en gruppe tilskuere rundt oss og alle ventet på at jeg skulle svare. Jeg så David i ytterkanten av gjengen, og det fikk meg til å føle meg enda mer patetisk. Den smarte storebroren min ville aldri ha havnet i en slik situasjon, og nå kom han til å fortelle mamma om det, og så kom de til le av meg også. Tanken på det gjorde at jeg ikke klarte å holde tårene tilbake lenger.

«S …»

En av jentene holdt vesken min opp ned, og jeg så det lilla pennalhuset mitt deise i bakken.

«E …»

Den rødhårede gutten gikk tett mot meg igjen. Jeg kjente lukten av løk i pusten hans, og jeg klarte ikke å slutte å gråte.

«K …»

Plutselig hørt jeg et rop, og plutselig stormet David mot gutten.

«Hei, hva er det du tror du gjør?»

Han ropte av full hals. I motsetning til meg, som var liten for alderen og sjenert, så var David en truende skikkelse på skolen, og alle barna var nervøse rundt ham.

Jeg snek meg bort til et hjørne og var, for en gangs skyld, glad for at David kunne ta hovedrollen igjen. «Liker du å mobbe lillesøsteren min? Hva med å mobbe meg istedenfor?» snerret han.

Den rødhårede gutten ville ikke tape ansikt foran kameratene sine, så han slo etter David. Det var alt storebroren min trengte. Han unngikk det klønete slaget og ga bølla et knyttneveslag i magen. Gutten falt overende, men David fortsatt å sparke ham, selv lenge etter at han traff bakken og alle de såkalte kameratene hans hadde løpt sin vei.

Jeg orket ikke å se på, så det endte med at jeg snek meg unna. Jeg hadde aldri ønsket at han skulle slåss på mine vegne - jeg likte ikke engang å slåss - men det virket som om det var hans måte å vise at han brydde seg om meg på.

David selv ble i hvert fall aldri kalt «dum». Tvert imot fant de fort ut at han var utrolig intelligent. Lærerne på skolen kalte ofte inn mamma og pappa til møter for å snakke om evnene hans. Han kunne fullføre prøver på få minutter og fikk nesten alltid alt riktig uten å pugge i det hele tatt. Noen år senere, da David var tenåring, ble han IQ-testet på skolen og fikk et resultat på 153. Siden gjennomsnittet lå på rundt 100, var det eksepsjonelt sterkt, ikke minst med tanke på de røffe skolene han hadde gått på. Alle var enige om at han var et begavet barn med ekstraordinære evner.

En dag gikk det endelig opp for meg hvor begavet David var. Jeg var på rommet hans en ettermiddag og så på at han lekte med noen demonterte datadeler.

«Hva driver du med, David?» spurte jeg. Han bare så taust på meg og fortsatte. Jeg satte meg på sengen hans og så til min store forbauselse at han laget en karusell av tilfeldige deler som lå rundt i rommet. «Oi, den er fantastisk!» sa jeg mens jeg spant den kompliserte konstruksjonen rundt og rundt. Til tross for at han tidligere hadde sett så uengasjert ut, virket David fornøyd med at jeg beundret den. Jeg tok den med på rommet mitt og viste den frem til alle som kom på besøk. I løpet av de første årene var nok mamma og pappa glade for at barna deres kom overens, spesielt David og jeg. Utad virket David som en typisk storebror, som ikke var overivrig, men som viste meg nok oppmerksomhet til at jeg følte meg viktig.

Men for meg var det litt mer komplisert enn som så. Vi snakket aldri mer om det, men den dagen i skolegården preget meg lenge. På den ene siden var jeg sjokkert over hvor voldelig David kunne bli, men på den andre siden var jeg merkelig nok stolt av ham og veldig takknemlig for at han reddet meg fra mobberne. Jeg var også glad for at han aldri sa noe til foreldrene våre. Jeg var flau over tanken på å bli fremstilt som et stakkarslig offer. Mest av alt følte jeg at jeg skyldte ham en tjeneste. Fra den dagen av prøvde jeg å ignorere den underlige væremåten hans og heller fokusere på de positive sidene av personligheten hans. Det var det som gjorde sviket hans mot meg så forferdelig til slutt. Det skulle vise seg at han var mye farligere for meg enn en uvitende mobber i skolegården.

